**Ўзбекистон касаба уюшмалари Федерацияси Хотин-қизлар кенгаши, Федерациянинг ҳудудий кенгашлари ва Республика кенгашларининг Хотин-қизлар комиссиялари томонидан 2024 йил давомида амалга оширилган ишлар ва келгусидаги вазифалар тўғрисида ахборот**

Ўзбекистон касаба уюшмалари Федерациясининг Хотин-қизлар кенгаши ҳамда ҳудудий ва тармоқлар касаба уюшмаларининг Хотин-қизлар комиссияларитомонидан2024 йил давомида ишловчи хотин-қизларнинг ижтимоий ва ҳуқуқий манфаатларини ҳимоя қилиш, улар ўртасида соғлом маънавий муҳитни тарғиб қилиш, иш жойларида муносиб меҳнат шароитлари яратилганлиги устидан жамоатчилик назоратини ўрнатишга қаратилган бир қатор ишлар амалга оширилди.

Хусусан, Касаба уюшмалари Федерациясининг Хотин-қизлар кенгаши томонидан Жамоа шартномаларига киритиш учун ишловчи хотин-қизларнинг ижтимоий-иқтисодий ва ҳуқуқий манфаатларини ҳимоя қилишга оид таклифлар берилди.

Федерациясининг Хотин-қизлар кенгаши, ҳудудий кенгашлари ва Республика кенгашларининг Хотин-қизлар комиссиялари раислари Жамоа шартномалари ва келишувларини экспертизадан ўтказиш бўйича эксперт комиссиялари таркибида ҳудудий ва тармоқ келишувлари, шунингдек жамоа шартномаларининг лойиҳаларини экспертизадан ўтказишда иштирок этиб, локаль ҳужжатларнинг Ўзбекистон касаба уюшмалари Федерацияси томонидан берилган тавсиялар асосида тузилишига эътибор қаратдилар.

Ҳудудий ва тармоқ касаба уюшмалари Хотин-қизлар комиссиялари томонидан нодавлат секторидаги корхона ва ташкилотларда ишлаётган, кичик бизнес ва хусусий тадбиркорлик билан шуғулланаётган хотин-қизлар учун иш жойларида санитария-гигиена ҳолатларининг таъминланганлиги, жамоа шартномалари орқали уларга белгиланган имтиёзларнинг бажарилиши аҳволи ўрганиб борилди. Ўрганиш натижаларига кўра иш берувчи ва касаба уюшма қўмитасига таклиф ва тақдимотлар берилди ҳамда ижроси назоратга олинди.

Ҳудудий бирлашмаларнинг Хотин-қизлар комиссиялари аъзолари “Ёшлар ва бизнесни қўллаб-қувватлаш йили”да жойларда бир қатор жамоат ташкилотлари билан ҳамкорликда ташкил этилган Ишчи гуруҳлар таркибида аҳоли, айниқса “Аёллар дафтари”га киритилганг хотин-қизлар билан мулоқотда бўлиб, аниқланган муаммо ва камчиликларни бартараф этишда иштирок этдилар.

Жамоа шартномалари ва келишувларида хотин-қизларнинг ижтимоий-иқтисодий ва ҳуқуқий манфаатларини ҳимоясига қаратилган имтиёзларнинг бажарилиши устидан мониторинг йўлга қўйилган.

10 минг 880 нафар икки ёшдан уч ёшгача бола парвариши учун таътилда бўлган ёш онага моддий ёрдам кўрсатилди. 69 минг 204 нафар кам таъминланган, боқувчисини йўқотган оилаларнинг фарзандлари учун ўқув қуроллари, дарсликлар харид қилиш харажатлари қисман қопланди. 3 минг 373 та нодавлат мулк шаклидаги корхона ва ташкилотларда меҳнат қилаётган 5 минг 287 нафар ёш болали аёлларга ойлик маоши сақланган ҳолда иш вақтини ҳафтаси 35 соатдан ошмайдиган қилиб белгилаш жорий этилди. Бу мақсадлар учун касаба уюшмалари ва иш берувчилар маблағлари ҳисобидан 41 млрд 945,0 млн. сўм йўналтирилди.

Шу билан бирга, кам таъминланган, кўп болали, олис ва чекка ҳудудларда яшовчи оилаларнинг 241 нафар аёллари, фарзанд кўрмаган ёш оилаларнинг 210 нафар ишлайдиган аъзолари бепул соғломлаштирилди. 1 минг 258 нафар эҳтиёжманд оила аёлларининг республикамизнинг тарихий шаҳарларига ҳамда ўз ҳудудларидаги диққатга сазовор жойларга бепул саёҳати ташкил этилди.

Оғир ижтимоий вазиятга тушиб қолган хотин-қизларнинг аҳволини мунтазам ўрганиб бориш, уларни манзилли қўллаб-қувватлаш, даромадларини кўпайтириш, бандлигига кўмаклашиш мақсадида Ўзбекистон касаба уюшмалари Федерацияси масъуллигида Республика Ишчи гуруҳитаркибида Хотин-қизлар комиссиялари раислари иштирок этди.

2024 йилнинг1 декабрь ҳолатига 6 та тоифа бўйича “Аёллар дафтари”га киритилган 995 минг 239 нафархотин-қизларнинг муаммолари ҳал этилди. Жумладан, 548 минг 857 нафар ижтимоий ҳимояга муҳтож ишсиз хотин-қизнинг бандлиги таъминланди, 35 минг 968 нафар хотин-қизга тадбиркорлик фаолиятини йўлга қўйишлари учун кредитлар ажратилди.

Шунингдек, боқувчисини йўқотган 160 минг 893 нафар ижтимоий ёрдамга муҳтож хотин-қизга моддий ёрдам кўрсатилди. 181 минг 724 нафар ижтимоий ёрдамга муҳтож I ва II гуруҳ ногиронлиги бўлган, шунингдек тезкор тиббий муолажага муҳтож эҳтиёжманд хотин-қизлар қўллаб-қувватланди.

Бундан ташқари, уй-жойга муҳтож бўлган 5 минг 891 нафар хотин-қизнинг уй-жой шароитларини яхшилаш чоралари кўрилди. Қарамоғида ногиронлиги бўлган фарзанди мавжуд 61 минг 906 нафар хотин-қизга моддий ёрдам берилди.

Касаба уюшмаларининг меҳнат инспекцияси ходимлари гендер-аудит ўтказиш ишларига раҳбарлик қилди.

Ишчи гуруҳ томонидан 2024 йилнинг 1-чорагида Транспорт вазирлиги ҳамда унинг ҳудудий тузилмаларида, 2-чорагида Камбағалликни қисқартириш ва бандлик вазирлиги ҳамда унинг ҳудудий тузилмаларида, 3-чорагида Тоғ-кон ва геология вазирлиги ҳамда унинг таркибий ва ҳудудий тузилмаларида, 4-чорагида Соғлиқни сақлаш вазирлиги ҳамда унинг таркибий ва ҳудудий тузилмаларида гендерга оид аудит ўтказилди ва Хотин-қизларнинг жамиятда ролини ошириш, гендер тенглик ва оила масалалари бўйича республика комиссиясига умумлашган маълумотлар тақдим этилди.

2024 йил давомида 207 минг 922 нафар аёллар меҳнат қилаётган 1 минг 568 та ташкилотда хотин-қизлар ва касб-ҳунар коллежлари битирувчилари учун ташкил этилаётган иш ўринларида меҳнат шароитлари яратилиши ҳолати ўрганилди.

Тиббий кўрикдан ўтган аёллар сони 156 минг 843 нафарни ташкил этиб, улардан зарарли, хавфли омиллар таъсирида ишловчилари 27 минг 844 нафарни, ҳомиладор ва уч ёшга тўлмаган боласи борлари 9 минг 138 нафарни ҳамда тунги ишларга жалб қилинганлари 44 минг 109 нафарни ташкил этди.

Зарарли, хавфли омиллар таъсирида ишловчи 27 минг 844 нафар аёллар меҳнатни муҳофаза қилиш бўйича йўриқдан ўтказилган ҳамда ўқитилиб, билимлари синалган.

Ташкилотларда ишловчи 27 минг 765 нафар аёлларга махсус кийим, махсус пойабзал ва шахсий ҳимоя воситалари ва даволаш-профилактика озиқ овқати билан таъминланган. 2 минг 346 та ташкилотларда маиший-санитария хоналари (кийимхона, ювиниш, аёлларнинг шахсий гигиена хоналари) мавжуд бўлиб, улар ўрнатилган меъёрларга асосан жиҳозланган.

Ташкилотларни ўрганиш давомида 10 та ҳолатда аёлларнинг улар учун мумкин бўлган нормадан ортиқ юкни кўтаришлари ва ташишлари аниқланиб, иш берувчиларга 2 минг 461 банддан иборат таклифлар ва 530 та тақдимнома киритилди.

Ўзбекистон касаба уюшмалари Федерациясининг “1211 ишонч телефони”га хотин-қизлардан тушган мурожаатларда кўтарилган муаммаоларни мутасадди вазирлик, идора ва ташкилотлар билан ҳамкорликда ҳал қилиш ишлари тизимли равишда давом эттирилиб, ушбу ишонч телефонига хотин-қизлардан тушган жами 20 минг 868 та мурожаатда кўтарилган муаммолар тегишлилигича вазирлик ва идораларга, Қорақалпоғистон Республикаси Вазирлар кенгаши, вилоятлар ва Тошкент шаҳар ҳокимликларига ҳал этишда амалий ёрдам кўрсатиш учун йўналтирилди ҳамда ижроси назоратга олинди.

8 март – Халқаро хотин-қизлар куни муносабати билан барча корхона, ташкилот ва муассасаларда “Аёлни қадрлаш – миллатни қадрлаш” номли маданий-маърифий ва байрам тадбирлари, “Ижтимоий мулоқот: Хотин-қизлар ижтимоий-меҳнат ҳуқуқларининг ҳимояси”, “Хотин-қизларни қўллаб-қувватлашга доир давлат сиёсатини амалга оширишда касаба уюшмаларининг ўрни ва роли”, “Хотин-қизларнинг жамиятдаги ўрни” мавзуларида давра суҳбатлари, семинар ва учрашувлар ўтказилди.

4 минг 573 нафар ишловчи, эҳтиёжманд оила аёлларининг ўз ҳудудларидаги диққатга сазовор жойларга, республиканинг тарихий шаҳарларига саёҳатлари ташкил этилди. Ушбу мақсадларга касаба уюшмаларидан 1 млрд.192,3 млн. сўм маблағ йўналтирилди.

Уйида ётиб қолган, ногирон ва ижтимоий ҳимояга муҳтож 2 минг 557 нафар аёлларнинг ҳолидан хабар олинди ва уларга 666,1 млн. сўмлик моддий ёрдам кўрсатилди. 50 нафар ишлайдиган, кам таъминланган, кўп болали, олис ва чекка ҳудудларда яшовчи аёлларга касаба уюшмалари тизимидаги санаторийларга бепул йўлланма берилди.

Касаба уюшмалари Федерациясининг Хотин-қизлар кенгаши раиси Г.Тохтаева 2024 йил **13-14 май** кунлари Самарқанд шаҳрида ўтган **“Хотин-қизларнинг иқтисодий, ижтимоий ва сиёсий ҳуқуқ ҳамда имкониятларини кенгайтириш масалаларига минтақавий ёндошув”** мавзусидаги Осиё хотин-қизлар форумида, **16-17 май** кунлари Тошкент шаҳрида ўтган **семинар-тренингда**, **1-2 октябрь** кунлари София (Болгария) шаҳрида Ўзбекистон касаба уюшмалари Федерацияси делегацияси таркибида Халқаро касаба уюшмалари Конфедерациясининг Умумевропа касаба уюшмалари Конфедерацияси томонидан **“Касаба уюшмалари Халқаро меҳнат ташкилотининг 190-сонли Конвенциясини илгари суриш орқали меҳнат дунёсида зўравонлик ва кибер зўравонликка қарши курашади”** мавзусида Аёллар мактаби семинарида ва 2024 йил 12-13 ноябрь кунлари Тошкент шаҳрида Халқаро меҳнат ташкилотининг Меҳнаткашлар фаолияти Бюроси (ACTRAV) **“Янги Ижтимоий Шартнома: Европа ва Марказий Осиё касаба уюшмалари нигоҳида”** мавзусида халқаро конференцияда иштирок этди.

Шунингдек, Хотин-қизлар комиссиялари томонидан хотин-қизларнинг маънавий, сиёсий ва ҳуқуқий билимларини оширишга ҳам эътибор қаратилди.

Хусусан, Таълим ва фан ходимлари, Агросаноат мажмуи, Энергетика, нефть-газ ва геология ходимлари касаба уюшмаси Республика Кенгашларининг, Федерациянинг Фарғона, Жиззах вилоятлари ва Тошкент шаҳар Кенгашларининг Хотин-қизлар комиссиялари томонидан давра суҳбатлари, семинарлар ўтказилди.

Амалга оширилган ишлар билан бир қаторда, Хотин-қизлар комиссиялари томонидан нодавлат секторида, қўшма корхоналарда меҳнат қилаётган хотин-қизларнинг ижтимоий ҳимояси, улар учун иш берувчилар томонидан муносиб меҳнат шароитлари яратилганлиги аҳволини ўрганиш, кўрилган камчиликлар бўйича иш берувчига ва касаба уюшма ташкилотларига таклифлар бериш масаласи эътибордан четда қолмоқда.

Савдо-овқатланиш жойларида, қурилиш, маиший хизмат кўрсатиш жойларида ва устахоналарда меҳнат шартномасини тузмасдан ноқонуний ишлаётган фуқаролар, хусусан, аёллар билан олиб борилаётган ишлар талаб даражасида эмас.